**Кантрольныя дыктанты 3 клас**

**Птушынае гняздо.**

Аднойчы Сяргейка пайшоў у лес. У кусце ён убачыў гняздо з птушанятамі. Птушка прыляцела карміць дзяцей. Яна сядзела на галінцы недалёка ад гнязда. Хлопчык не захацеў палохаць яе. Ён ціхенька адышоў ад гнязда.

**Дзве сасонкі**

На крутым рачным беразе раслі дзве сасонкі. Вясной у раку з розных бакоў збягалі бруістыя раўчукі. Тады рака выходзіла з берагоў. Вада падбіралася да самых сасновых карэньчыкаў. Сасонкі заўсёды моцна трымаліся адна за адну. (36 слоў)
Паводле А. Зэкава

Паведаміць пра значэнне слоў ***бруістыя*** (тыя, якія бруяцца, струменяцца), ***раўчукі*** (ручайкі), напісанне слова ***дзве***.

**Шпакоўні**

У майстэрні прыемна пахла свежым пілавіннем. Дзед з Васільком майстравалі шпакоўні. Да вечара яны зрабілі тры домікі для птушак. Васілёк павесіў шпакоўні ў садзе на яблыньках.
Аднойчы сонечнай раніцай у сад прыляцелі шпакі. Яны аблюбавалі домікі на яблынях. (39 слоў)
Паводле Я. Галубовіча

Паведаміць пра значэнне слова пілавінне (апілкі; дробныя часцінкі дрэва, якія застаюцца пасля апрацоўкі яго пілой).
Паведаміць пра напісанне канчатка слова домікі ў спалучэнні ***тры домікі.***

**Лясны будаўнік**

Жыў у лесе дзяцел. Ён быў вельмі працавіты. Усё грукаў і грукаў сваёй дзюбай. Зробіць дупло ў адным дрэве — пералятае на іншае. За гэта любілі дзятла птушкі і вавёркі. Ён такое ўтульнае жытло майстраваў! (36 слоў)
Паводле А. Зэкава